Oor die 'ons' en die 'hulle" | Netwerk24
Oor die 'ons' en die 'hulle"
Deur Danie Pienaar, Strand 19 April 2021 00:00
Ek verwys na Jeanette Snyman se mening oor wie almal onder "hulle" en onder "ons" val (15.04). Dit gaan nie noodwendig oor wit en swart nie. Daar is tye wanneer ons ook na superrykes verwys as "hulle", asook na mense wat 'n laer lewenskwaliteit as jy het.
Snyman boer ongekwalifiseerd met die gedagte dat daar noodwendig verskillende standaarde is tussen "hulle" en "ons" wanneer dit by Christelike oortuigings kom omdat "sommige" 'n voordeel gehad het as gevolg van 'n "Christelik-Westerse kultuur". Dit terwyl "hulle" in honderdduisende vergader by Moria, iets wat selde by "ons" gebeur. Die term "hulle" kan neerhalend sowel as bewonderend wees.
Wat haar siening van die Zimbabwiese immigrant betref, hy/sy het ook grootgeword in 'n land wat 'n Britse dominium was, net soos ons in die Unie van Suid Afrika. Al verskil is dat Zimbabwe ná onafhanklikheid voortgegaan het met die Britse onderwys-standaard en nie, soos ons, afgeskaal het bloot om soveel moontlik leerders deur matriek te druk nie.
Zimbabwiërs het 'n strewe om korrek Engels te praat, nie die taal te verkrag bloot omdat dit Westers is nie. Daar is 'n rede waarom Zimbabwiërs gouer werk kry in Suid Afrika as die inwoners – hulle is bloot meer betroubaar, hardwerkend en minder aggressief. Die verskil lê in die houding.
Daar is nie meer "aparte onderwys" in ons land, soos Snyman aanhaal nie. Net soos daar al vir 41 jaar nie aparte onderwys in Zimbabwe is nie, is daar ook al vir 26 jaar nie aparte onderwys in ons land nie.
As 'n 26-jarige Suid-Afrikaner nou nog nie kon leer om by die Zimbabwiër kers vas te hou nie, sal hy/sy dit nooit doen nie. Zimbabwiërs woon tans in 'n land waar dit veel slegter gaan as in Suid Afrika, maar omdat hy/sy bereid is om te werk vir dit wat hy verdien, word hy eerder aangestel.